RIALACHÁN CUR CHUN FEIDHME (AE) 2022/801 ÓN gCOIMISIÚN

an 20 Bealtaine 2022

lena leasaítear Rialachán Cur Chun Feidhme (AE) Uimh. 540/2011 chun liosta na substaintí gníomhacha formheasta nó a mheastar a bheith formheasta faoi Rialachán (CE) Uimh. 1107/2009 ó Pharlaimint na hEorpa agus ón gComhairle a thabhairt cothrom le dáta

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (CE) Uimh. 1107/2009 ó Pharlaimint na hEorpa agus ón gComhairle an 21 Deireadh Fómhair 2009 maidir le táirgí cosanta plandaí a chur ar an margadh agus lena n-aisghairtear Treoir 79/117/CEE agus Treoir 91/414/CEE ón gComhairle (1), agus go háirithe Airteagal 78(2) de,

De bharr an mhéid seo a leanas:

(1) Liostaítear i gCuid A den Iarscríbhinn a ghabhann le Rialachán Cur Chun Feidhme (AE) Uimh. 540/2011 ón gCoimisiún (2) na substaintí gníomhacha, a tugadh san áireamh i dtosach in Iarscríbhinn I a ghabhann le Treoir 91/414/CEE (3) ón gComhairle i dtosach agus a mheastar a bheith formheasta faoi Rialachán (CE) Uimh. 1107/2009. Liostaíodh 354 substaint ghníomhach ann i dtosach.

(2) Maidir le 68 cinn de na substaintí gníomhacha a liostaítear i gCuid A den Iarscríbhinn a ghabhann le Rialachán Cur Chun Feidhme (AE) Uimh. 540/2011, níor cuireadh iarratais ar athnuachan isteach nó cuireadh isteach iad ach tarraingíodh siar iad, agus mar thoradh air sin tá na tréimhsí formheasa do na substaintí gníomhacha seo imithe in éag.

(3) I gCuid B den Iarscríbhinn a ghabhann le Rialachán Cur Chun Feidhme (AE) Uimh. 540/2011, liostaítear na substaintí gníomhacha arna fhormheasadh faoi Rialachán (CE) Uimh. 1107/2009. Maidir le 7 gcinn de na substaintí gníomhacha, níor cuireadh iarratais ar athnuachan isteach laistigh de thrí bliana sula ndeachaigh a bhformheas in éag faoi seach nó cuireadh isteach iad ach tarraingíodh siar iad, agus mar thoradh air sin tá na tréimhsí formheasa do na substaintí gníomhacha sin dulta in éag.

(4) Na substaintí uile nach bhfuil formheasta a thuilleadh nó nach meastar a bheith formheasta a thuilleadh tar éis dul in éag tréimhse formheasta a liostaítear maidir leis na substaintí lena mbaineann i gCuid A nó B den Iarscríbhinn a ghabhann le Rialachán Cur Chun Feidhme (AE) Uimh. 540/2011, ba cheart na substaintí sin a scriosadh ó Chodanna A agus B, faoi seach, den Iarscríbhinn a ghabhann le Rialachán (AE) Uimh. 540/2011 ar mhaithe le soiléireacht agus trédhearcacht.

(5) Dá bhrí sin, ba cheart Rialachán Cur Chun Feidhme (AE) Uimh. 540/2011 a leasú dá réir.

(6) Tá na bearta dá bhforáiltear sa Rialachán seo i gcomhréir le tuairim an Bhuanchoiste um Plandaí, Ainmhithe, Bia agus Beatha,

TAR ÉIS AN RIALACHÁN SEO A GHLACADH:

Airteagal 1 Leasaítear an Iarscríbhinn a ghabhann le Rialachán Cur Chun Feidhme (AE) Uimh. 540/2011 i gcomhréir leis an Iarscríbhinn a ghabhann leis an Rialachán seo.

Airteagal 2 Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil, 20 Bealtaine 2022. Thar ceann an Choimisiúin An tUachtarán Ursula VON DER LEYEN

(1) IO L 309, 24.11.2009, lch. 1.

(2) Rialachán Cur Chun Feidhme (AE) Uimh. 540/2011 ón gCoimisiún an 25 Bealtaine 2011 lena gcuirtear chun feidhme Rialachán (CE) Uimh. 1107/2009 ó Pharlaimint na hEorpa agus ón gComhairle a mhéid a bhaineann le liosta na substaintí gníomhacha formheasta (IO L 153, 11.6.2011, lch. 1).

(3) Treoir 91/414/CEE ón gComhairle an 15 Iúil 1991 maidir le táirgí cosanta plandaí a chur ar an margadh (IO L 230, 19.8.1991, lch. 1).